Kommissionens beslutning

af 29. januar 2003

om beskyttelsesforanstaltninger over for infektiøs lakseanæmi på Færøerne

(meddelt under nummer K(2003) 363)

(EØS-relevant tekst)

(2003/71/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF(1), senest ændret ved direktiv 96/43/EF(2), særlig artikel 18, stk. 7,

under henvisning til Rådets direktiv 97/78/EF af 18. december 1997 om fastlæggelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(3), særlig artikel 22, stk. 6, og

ud fra følgende betragtninger:

(1) Som følge af udbrud af infektiøs lakseanæmi (ISA) på Færøerne vedtog Kommissionen beslutning 2000/574/EF af 14. september 2000 om beskyttelsesforanstaltninger over for infektiøs lakseanæmi hos laksefisk på Færøerne(4), senest ændret ved beslutning 2002/110/EF(5). Foranstaltningerne omfatter forbud mod at indføre levende laks til Fællesskabet og skærpede betingelser for indførsel af visse produkter til konsum. Foranstaltningerne anvendes til den 1. februar 2003.

(2) På trods af foranstaltningerne gav Færøerne i 2002 meddelelse om nye udbrud af ISA, og en hurtig udryddelse af sygdommen kan derfor ikke forventes.

(3) Det Internationale Epizootikontor (IOE) har udtalt, at der ikke er bevis på en vertikal spredning af ISA-virus.

(4) På grundlag af IOE's udtalelse og erfaringerne og praksis i de medlemsstater og tredjelande, hvor der er konstateret ISA, er det ikke påvist, at det er nødvendigt at opretholde de beskyttelsesforanstaltninger, som er fastsat i beslutning 2000/574/EF for rogn og mælke af fisk af slægten Salmonidae fra brug på Færøerne, som ikke er underlagt sundhedsrestriktioner på grund af mistanke om eller udbrud af infektiøs lakseanæmi. De pågældende bestemmelser bør derfor afløses af bestemmelserne i nærværende beslutning, og beslutning 2000/574/EF bør ophæves.

(5) Beskyttelsesforanstaltningerne i denne beslutning bør anvendes til februar 2004 i lyset af sygdomssituationen på Færøerne.

(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Levende fisk og rogn og mælke af fisk af slægten Salmonidae

1. Medlemsstaterne forbyder import af levende fisk af slægten Salmonidae med oprindelse på Færøerne.

2. Medlemsstaterne forbyder import af levende rogn af fisk af slægten Salmonidae med oprindelse på Færøerne, medmindre den er blevet desinficeret to gange, på grønægstadiet og øjenægstadiet, og såfremt sendingerne ledsages af et certifikat efter modellen i bilag I.

3. Medlemsstaterne tillader import af levende mælke af fisk af slægten Salmonidae med oprindelse på Færøerne.

Artikel 2

Betingelser for import af ikke forarbejdede, slagtede fisk af slægten Salmonidae til konsum

Medlemsstaterne tillader indførsel af slagtede laks (Salmo salar), havørred (Salmo trutta) og regnbueørred (Oncorhynchus mykiss) med oprindelse på Færøerne, såfremt de rensede, eller hvis de ikke er rensede, såfremt sendingerne ledsages af et certifikat efter modellen i bilag II.

Artikel 3

Undtagelse for fisk til videnskabelige formål

Medlemsstaterne kan undtagelsesvis tillade, at prøver af de af denne beslutning omfattede dyr og produkter importeres til deres område til videnskabelige formål.

Artikel 4

Beslutning 2000/574/EF ophæves.

Artikel 5

Medlemsstaterne ændrer de foranstaltninger, de anvender i samhandelen, for at efterkomme denne beslutning. De underretter straks Kommissionen herom.

Artikel 6

Denne beslutning anvendes fra den 3. februar 2003 til den 1. februar 2004.

Artikel 7

Denne beslutning er rettet til medlemsstaterne.

Udfærdiget i Bruxelles, den 29. januar 2003.

På Kommissionens vegne

David Byrne

Medlem af Kommissionen

(1) EFT L 268 af 24.9.1991, s. 56.

(2) EFT L 162 af 1.7.1996, s. 1.

(3) EFT L 24 af 30.1.1998, s. 9.

(4) EFT L 240 af 23.9.2000, s. 26.

(5) EFT L 40 af 12.2.2002, s. 13.

BILAG I

>PIC FILE= "L_2003026DA.008202.TIF">

BILAG II

>PIC FILE= "L_2003026DA.008302.TIF">